KOMISSION TÄYTÄNTÖÖNPANOASETUS (EU) 2023/103,

annettu 12 päivänä tammikuuta 2023,

täytäntöönpanoasetusten (EU) N:o 1242/2014 ja (EU) N:o 1243/2014 muuttamisesta toimia koskevien kumulatiivisten tietojen ja jäsenvaltioilta vaadittavien tietojen esittämistä koskevien teknisten eritelmien ja sääntöjen osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon Euroopan meri- ja kalastusrahastosta 15 päivänä toukokuuta 2014 annetun Euroopan parlamentin ja neuvoston asetuksen (EU) N:o 508/2014 (1) ja erityisesti sen 97 artiklan 2 kohdan ja 107 artiklan 3 kohdan,

sekä katsoo seuraavaa:

(1) Euroopan meri- ja kalatalousrahastosta annetussa asetuksessa (EU) N:o 508/2014 säädetään erityistoimenpiteistä, joilla lievennetään kalastustoiminnalle Venäjän sotilaallisesta hyökkäyksestä Ukrainaan aiheutuvia seurauksia ja kyseisestä sotilaallisesta hyökkäyksestä johtuvasta markkinahäiriöstä kalastus- ja vesiviljelytuotteiden toimitusketjuun aiheutuvia vaikutuksia, jäljempänä ’erityistoimenpiteet’.

(2) Erityistoimenpiteisiin liittyvien toimien luotettavan seurannan ja raportoinnin mahdollistamiseksi olisi mukautettava niitä eritelmiä ja sääntöjä, jotka annetaan komission täytäntöönpanoasetusten (EU) N:o 1242/2014 (2) ja (EU) N:o 1243/2014 (3) nojalla toimia koskevien kumulatiivisten tietojen ja jäsenvaltioilta vaadittavien tietojen esittämisen osalta.

(3) Koska asetuksen (EU) N:o 508/2014 97 artiklan 1 kohdan a alakohdan mukainen määräaika toimia koskevien kumulatiivisten tietojen toimittamiselle (viimeistään kunkin vuoden 31 päivänä maaliskuuta) on jo umpeutunut vuoden 2022 osalta, jäsenvaltioiden olisi johdonmukaisen ja yhdenmukaistetun raportoinnin varmistamiseksi toimitettava nämä tiedot muutetussa muodossa vasta vuodesta 2023 alkaen.

(4) Sen vuoksi täytäntöönpanoasetuksia (EU) N:o 1242/2014 ja (EU) N:o 1243/2014 olisi muutettava.

(5) Jotta jäsenvaltioilla olisi riittävästi aikaa toimittaa kumulatiivisia tietoja erityistoimenpiteisiin liittyvistä toimista viimeistään 31 päivänä maaliskuuta 2023, tämän asetuksen olisi tultava voimaan mahdollisimman pian.

(6) Tässä asetuksessa säädetyt toimenpiteet ovat Euroopan meri-, kalatalous- ja vesiviljelyrahaston komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Täytäntöönpanoasetuksen (EU) N:o 1242/2014 muuttaminen Muutetaan täytäntöönpanoasetuksen (EU) N:o 1242/2014 liite I tämän asetuksen liitteen I mukaisesti.

2 artikla Täytäntöönpanoasetuksen (EU) N:o 1243/2014 muuttaminen Muutetaan täytäntöönpanoasetuksen (EU) N:o 1243/2014 liite I tämän asetuksen liitteen II mukaisesti.

3 artikla Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 12 päivänä tammikuuta 2023. Komission puolesta Puheenjohtaja Ursula VON DER LEYEN

(1) Euroopan parlamentin ja neuvoston asetus (EU) N:o 508/2014, annettu 15 päivänä toukokuuta 2014, Euroopan meri- ja kalatalousrahastosta ja neuvoston asetusten (EY) N:o 2328/2003, (EY) N:o 861/2006, (EY) N:o 1198/2006 ja (EY) N:o 791/2007 sekä Euroopan parlamentin ja neuvoston asetuksen (EU) N:o 1255/2011 kumoamisesta (EUVL L 149, 20.5.2014, s. 1).

(2) Komission täytäntöönpanoasetus (EU) N:o 1242/2014, annettu 20 päivänä marraskuuta 2014, Euroopan meri- ja kalatalousrahastosta annetun Euroopan parlamentin ja neuvoston asetuksen (EU) N:o 508/2014 nojalla annettavista säännöistä toimia koskevien kumulatiivisten tietojen esittämisen osalta (EUVL L 334, 21.11.2014, s. 11).

(3) Komission täytäntöönpanoasetus (EU) N:o 1243/2014, annettu 20 päivänä marraskuuta 2014, meri- ja kalatalousrahastosta annetun Euroopan parlamentin ja neuvoston asetuksen (EU) N:o 508/2014 nojalla annettavista säännöistä, jotka koskevat jäsenvaltioilta vaadittavia tietoja sekä tietotarpeita ja mahdollisten tietolähteiden välisiä synergioita (EUVL L 334, 21.11.2014, s. 39).